ཆོས་ཐོག་ནི་བོད་ཟླ་དང་པོའི་ཚེས་བཅུ་ནས་བོད་ཟླ་གཉིས་པའི་ཚེས་གཅིག་བར་དཔྱིད་ཆོས་ཡིན།ཆོས་ཐོག་འདིར་གཙོ་བོ་དཔལ་འཁོར་ལོ་སྡོམ་པའི་འཆད་ཉན་དང་།སྒོམ་སྒྲུབ་ཚོགས་འཁོར།རྡུལ་ཚོན་གྱི་དཀྱིལ་འཁོར་ལ་བརྟེན་པའི་བདེ་མཆོག་གི་སྒྲུབ་མཆོད།ཁ་སྐོང་སྦྱིན་སྲེག་རྡུལ་ཚོན་ཆབ་འདྲེན་གྱི་ཆོ་ག་དང་བཅས་པ་ཡོད།བོད་ཟླ་གསུམ་པའི་ཚེས་གཅིག་ནས་བརྒྱད་བར་ཉིན་གྲངས་བརྒྱད་ལ་ཡ་མ་ར་ཛའི་བསྙེན་སྒྲུབ་དང་།མཇུག་ཏུ་ཞི་རྒྱས་གཉིས་ཀྱི་སྦྱིན་སྲེགཚེས་ཉེར་བདུན་ནས་ཉེར་དགུ་བར་གཏོར་ཆེན།སྤྱིར་གཏོར་སྒྲུབ་དང་གཏོར་ཆེན་གཉིས་ཀྱི་ཁྱད་པར་ནི།མགོན་པོ་ལྟ་བུ་ལ་མཚོན་ན།སྒྲུབ་པ་གཙོ་བོ་དངོས་གྲུབ་སྒྲུབ་པ་དང་བར་ཆད་སེལ་བའི་ཆེད་དུ་བྱེད་པ་ནི་གཏོར་སྒྲུབ་དང་།གཙོ་བོ་དགྲ་བགེགས་ལ་དྲག་ལས་དང་རྦོད་གཏོང་།བྱད་ཁ་ཟློག་པ་དང་ནད་ཡམས་དྲག་པོ་གཅོད་པ་ལ་སོགས་པའི་ཆེད་དུ་བྱེད་པ་ནི་གཏོར་ཆེན་ཡིན།བོད་ཟླ་བཞི་བའི་ཚེས་གཅིག་ནས་བཅུའི་བར་གླིང་རྒྱའི་ཆོས་ཐོགཆོས་ཐོག་འདིར་གཙོ་བོ་དཔལ་གསང་པ་འདུས་པའི་སྒོམ་སྒྲུབ་དང་།བླ་མ་དབུ་མཛད་ན་རིམ་གྱིས་འགྲེལ་བ་བཞི་སྦྲགས་གསར་དུ་འཆད་པའི་དབུ་འཛུགས་དགོས།ཚེས་བཅོ་ལྔ་ནས་བོད་ཟླ་ལྔ་བའི་ཚེས་ཉེར་གཅིག་བར་ཆུ་མིག་ལུང་ངམ་དབྱར་ཆོས་ཆེན་མོ་ཡིན།ཆོས་ཐོག་འདིར་དཔལ་གསང་པ་འདུས་པའི་འཆད་ཉན་དང་སྒོམ་སྒྲུབ།བསླབ་གྲལ་ལྷུང་བཟེད་མཆོད་པ།འགྲེལ་བ་བཞི་སྦྲགས་ཀྱི་འཆད་ཉན།དབྱངས་ར་ཆེན་མོ།གཏོར་ཆེན་རྡུལ་ཚོན་གྱི་དཀྱིལ་འཁོར་ལ་བརྟེན་པའི་གསང་འདུས་སྒྲུབ་མཆོད།ཁ་སྐོང་སྦྱིན་སྲེགཀླུའི་ཆོ་ག་དང་བཅས་པ།བོད་ཟླ་དྲུག་པའི་ཚེས་བཞི་ལ་གནས་བཅུའི་ཕྱག་མཆོད།བོད་ཟླ་བདུན་པའི་ཚེས་བཅུ་བཞི་ནས་བཅུ་དྲུག་བར་རབ་གནས་ཆེན་མོ།སྤྱིར་རབ་གནས་ཆོ་ག་ལ་རྒྱས་འབྲིང་བསྡུས་གསུམ་ཡོད་པ་ལས་འདི་ནི་རྒྱས་པ་དང་།དེ་ལའང་གསུང་རྟེན་དང་།གཙུག་ལག་ཁང་།མཆོད་རྟེན།སྐུ་གཟུགས་བཅས་ལ་རིགས་ལྔར་བསྐྱེད་སྟངས་མི་འདྲ་བ་སོ་སོ་ཡོད་ཀྱང་།གྲྭ་ཚང་འདིའི་ཕྱག་སྲོལ་ནི།འཇམ་དཔལ་གཤིན་རྗེ་གཤེད་ལྷ་བཅུ་གསུམ་མའི་དཀྱིལ་འཁོར་ལ་བརྟེན་ནས་རབ་གནས་ཆོ་ག་རྒྱས་པ་དགེ་ལེགས་རྒྱ་མཚོའི་ཆར་འབེབས་སྦྱོར་དངོས་མཇུག་གསུམ་དང་བཅས་པ་ཡིན།བོད་ཟླ་བརྒྱད་པའི་ནང་གཡང་སྐར་ཆེན་མོ་ནམ་ཡོད་དང་བསྟུན་ཏེ་ཛམ་དམར་གཏེར་སྒྲུབ།བོད་ཟླ་དགུ་བའི་ནང་སྟོན་ཆོས་ཉིན་བདུན་ཡིན་ལ།ཆོས་ཐོག་འདིར་གསང་འདུས་སྒོམ་སྒྲུབ་གཙོ་བོ་ཡིན།བོད་ཟླ་བཅུ་བའི་ཚེས་ཉེར་བཞི་ནས་བོད་ཟླ་བཅུ་གཅིག་པའི་ཚེས་ཉེར་གཅིག་བར་དགུན་ཆོས་ཆེན་མོ་ཡིན་པ་དང་།ཆོས་ཐོག་འདིར་གཙོ་བོ་གསང་འདུས་སྒོམ་སྒྲུབ་དང་།རྡུལ་ཚོན་གྱི་དཀྱིལ་འཁོར་ལ་བརྟེན་པའི་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་སྒྲུབ་མཆོད་ཁ་སྐོང་གི་སྦྱིན་སྲེག་རྡུལ་ཚོན་ཆབ་འདྲེན་དང་བཅས་པ།ཁྲོ་བཅུའི་གཏོར་ཟློག་དང་དེའི་སྦྱིན་སྲེག་དང་བཅས་པ་ཡོད།བོད་ཟླ་བཅུ་གཉིས་པའི་ཚེས་བརྒྱད་ནས་བཅོ་ལྔ་བར་གདན་ས་སྤྱིའི་ཞབས་རིམ་དུ་མགོན་པོའི་ཞི་བའི་གཏོར་སྒྲུབ་ཚོགས་འཁོར་སྦྱིན་སྲེག་གཤེགས་གཏོར་དང་བཅས་པ།ཞབས་བརྟན་གྱི་བབ་ཆེ་ཆུང་གིས་ཆོས་རྒྱལ་གཏོར་ཆེན་དང་ལྕགས་མཁར་ཟུར་དགུ་བ་རྣམས་ཀྱང་འཛུགས་དགོས།གཞན་ཟླ་བ་ཡར་ངོ་མར་ངོའི་གསོ་སྦྱོང་དང་།ཚོགས་ཆེན་གྱི་ཆོས་ཐོག་བརྒྱུད་ལོ་གཅིག་རིང་གི་ཆོས་ཐོག་ཡོངས་སུ་མཇུག་རྫོགས་སོ།།